Malema nie vrygespreekJulius Malema in die Randburgse landdroshof (Foto: Skermgreep uit video van hofsaak) Julius Malema, leier van die EFF, en Mbuyiseni Ndlozi, EFF-LP, se aansoek om ontslag is Vrydag in die Randburgse landdroshof van die hand gewys. Malema en Ndlozi staan tereg op die aanranding van kol. Johannes Venter, ’n senior polisielid van die Suid-Afrikaanse Polisiediens. Die beweerde aanrandingsvoorval het in April 2018 by die begrafnis van Winnie Madikizela-Mandela plaasgevind toe Malema en Ndlozi glo die kolonel in uniform aangerand het. Dit volg nadat Malema se voertuig glo toegang tot Mandela se begrafnis geweier is. Die burgerregteorganisasie is ingevolge ’n waaksaamheidsopdrag in die saak aangestel. Die verdediging se aansoek ingevolge art. 174 van die Strafproseswet – dat die beskuldigde vrygespreek moet word op grond van onvoldoende getuienis aan die einde van die staat se saak – is deur die hof van die hand gewys. Die hof het in sy uitspraak bevind dat die videomateriaal ’n prima facie-bewys van aanranding verskaf. Malema is Vrydag ook deur die verdediging geroep om te getuig. Hy het getuig dat sy optrede op die dag redelik geregverdig was weens die unieke omstandighede van die voorval. Die enigste misdaad wat hy gepleeg het, was volgens hom “om sy ma te probeer begrawe”. Reiner Duvenage, ’n veldtogbeampte vir strategie en inhoud by AfriForum, sê die verhoor is uit die staanspoor vertraag weens die Nasionale Vervolgingsgesag (NVG) se huiwering om Malema te vervolg. “Hierdie huiwering het AfriForum gemotiveer om ’n mandamus-aansoek in te dien om die NVG te verplig om ’n besluit te neem of hy die betrokke individue gaan vervolg. Eers hierna het die NVG aangekondig dat hy gaan vervolg,” sê Duvenage. Die verhoor is toe verder uitgestel weens kommer oor gesondheidsrisiko’s vir die beskuldigdes tydens die Covid-19-pandemie. Toe die verhoor uiteindelik vanjaar hervat is, kon die staat se finale getuie nie getuig nie en hy het ’n mediese sertifikaat ingedien. Tydens ’n uitspraak ingevolge artikel 342A van die Strafproseswet het die landdros opgemerk: Aangesien die oorspronklike klagstaat nie beskikbaar was nie en klaarblyklik verlore is, was dit onmoontlik vir die hof om vas te stel wie die proses vantevore vertraag het. Die EFF het ook regdeur die hofverrigtinge politieke saamtrekke by die hof gehou. Hulle het Vrydag weer buite die hof byeengekom. Benewens die aanrandingsklagte het AfriForum se betrokkenheid daartoe gelei dat Malema vanjaar in nog twee sake teregstaan. AfriForum het ’n klag by die hooggeregshof ingedien nadat EFF-ondersteuners in 2020 buite die landdroshof waar die beskuldigdes vir die moord op die plaasbestuurder, Brendin Horner, tereggestaan het, die lied “Kill the Boer, Kill the Farmer” gesing het. Malema is by die saak gevoeg aangesien hy die dag teenwoordig was en is voorheen skuldig bevind aan haatspraak vir die sing van die dreunsang “Dubul’ibhunu” (vertaal as “Skiet die Boer”). In dié uitspraak het die hof beveel dat Malema sy ondersteuners moet ontmoedig om dié dreunsang en soortgelyke gesange te sing. AfriForum het ook klagte teen Julius Malema ingedien vir die beweerde besit van ’n ongelisensieerde vuurwapen, besit van onwettige ammunisie en afvuur van ’n vuurwapen in ’n beboude gebied sonder om die nodige voorsorgmaatreëls te tref. Hierdie saak duur voort in die Oos-Londen-distrikshof. Duvenage sê AfriForum verwelkom die hof se besluit om Malema se aansoek om ontslag van die hand te wys.